b'\n_START_ARTICLE_\nMarin Kova\xc4\x8di\xc4\x87\n_START_SECTION_\nIgra\xc4\x8dka karijera\n_START_PARAGRAPH_\nRodio se je Splitu 1943. godine. U Splitu je zavr\xc5\xa1io srednju tehni\xc4\x8dku \xc5\xa1kolu. Namjeravao je studirati arhitekturu.\n_START_SECTION_\nPo\xc4\x8detci i RNK Split\n_START_PARAGRAPH_\nNogometnu je karijeru po\xc4\x8deo u RNK Split, dok je trener bio Luka Kaliterna. U Hajduku je juniore vodio Ive Radovnikovi\xc4\x87 koji je pozvao Kova\xc4\x8di\xc4\x87a poja\xc4\x8dati Hajduka za jednu utakmicu u \xc5\xa0ibeniku. Na toj je utakmici \xc5\xa0ibenik bio imao poznate igra\xc4\x8de koji su poslije igrali u Hajduku: Nadovezu, \xc5\xbdaju, Aralicu, dok je na \xc5\xa0ibenikovim vratima bio Mate Mi\xc5\xa1o Kova\xc4\x8d, poslije poznati pjeva\xc4\x8d. Na toj je utakmici Kova\xc4\x8di\xc4\x87 postigao dva pogodka, nakon \xc4\x8desa je Hajduk Kova\xc4\x8di\xc4\x87a doveo u svoje redove.\n_START_SECTION_\nHNK Hajduk\n_START_PARAGRAPH_\nKova\xc4\x8di\xc4\x87 je prvo igrao u navali, a poslije je pre\xc5\xa1ao u vezni red. Za Hajdukovu je prvu mom\xc4\x8dad prvi put nastupio 1961. godine umjesto ozlije\xc4\x91enog reprezentativca Ante \xc5\xbdaneti\xc4\x87a. Premda je Kova\xc4\x8di\xc4\x87 bio juniorski reprezentativac, namjeravao se usmjeriti k studiju i radu u gospodarstvu. Trener Milovan \xc4\x86iri\xc4\x87 htio je reaktivirati Kova\xc4\x8di\xc4\x87a, no ve\xc4\x87 1966. Kova\xc4\x8di\xc4\x87 je odlu\xc4\x8dio oti\xc4\x87i u inozemstvo. Budu\xc4\x87i da je odslu\xc5\xbeio vojsku, iskoristio je novouvedeno pravilo kojim se igra\xc4\x8dima koji su odslu\xc5\xbeili obvezni vojni rok omogu\xc4\x87uje oti\xc4\x87i igrati nogomet u inozemstvu. Odlukom trenera Du\xc5\xa1ana Nenkovi\xc4\x87a Kova\xc4\x8di\xc4\x87 nije stavljen u mom\xc4\x8dad koja je igrala zavr\xc5\xa1nicu Kupa Jugoslavije 1967. koju je Hajduk osvojio, ali je dobio premiju kao da je nastupio. Umjesto Kova\xc4\x8di\xc4\x87a igrao je Miroslav Bo\xc5\xa1kovi\xc4\x87 (zvani "Galeb"). Za HNK Hajduk sveukupno odigrao je 179 utakmica postigav\xc5\xa1i 37 pogodaka.\n_START_SECTION_\nInozemstvo\n_START_PARAGRAPH_\nZa prvi klub u inozemstvu izabrao je Austriju iz Celovca. To je bio klub koji je na pripreme dolazio u Hrvatsku, a u njemu su ve\xc4\x87 prije igrali Bernard Vukas i Geza \xc5\xa0enauer. Nakon Austrije karijeru je nastavio u \xc5\xa1vicarskom Servetteu, te nakon toga u Wiener Sport-Clubu i ponovno u celove\xc4\x8dkoj Austriji. Dok je igrao u Wiener Sport-Clubu nastupio je 3 puta i u Kupu Uefa u sezonama 1969./70. i 1970./71. Mogao je zaigrati i u ljubljanskoj Olimpiji kad je tih godina krenula u veliku nabavku igra\xc4\x8da radi stvaranja sna\xc5\xbene mom\xc4\x8dadi. To je bilo vrijeme prvog vala nogometnog profesionalizma u onda\xc5\xa1njoj dr\xc5\xbeavi. Kova\xc4\x8di\xc4\x87 je izabrao ostati u Splitu.\n_START_SECTION_\nReprezentativna karijera\n_START_PARAGRAPH_\nNastupio je za jugoslavensku juniorsku nogometnu reprezentaciju.\n_START_SECTION_\nTrenerska karijera\n_START_PARAGRAPH_\nNa nagovor Pere Nadoveze oti\xc5\xa1ao je u trenere. Hajduk ga je postavio u stru\xc4\x8dni sto\xc5\xbeer za rad s najmla\xc4\x91im kategorijama ("s ti\xc4\x87ima i repcima"). Bio je \xc4\x8dlan uspje\xc5\xa1nog stru\xc4\x8dnog sto\xc5\xbeera koji je postigao velike uspjehe 1970-ih i 1980-ih. Ta je \xc5\xa1kola iznjedrila Vuli\xc4\x87a, \xc4\x86utuka, Mladena (Kemu) i Jozu Bogdanovi\xc4\x87a, vratara Bili\xc4\x87a, a kuriozitet je da je Hajdukov lije\xc4\x8dnik dr Fabijan \xc4\x8cukelj bio izgledni brani\xc4\x8d koji je umjesto \xc5\xa1portske izabrao lije\xc4\x8dni\xc4\x8dku karijeru. Kova\xc4\x8di\xc4\x87 je uglavnom bio vodio mlade pogone, a jedinu utakmicu kao glavni trener u Hajduku imao je 1987. godine dok se tra\xc5\xbeilo trenera, nakon \xc5\xa1to je oti\xc5\xa1ao Tomislav Ivi\xc4\x87 u Porto. Nakon \xc5\xa1to je do\xc5\xa1ao Ivan Vucov, Kova\xc4\x8di\xc4\x87 je opet bio pomo\xc4\x87ni. Kova\xc4\x8di\xc4\x87 je jo\xc5\xa1 radio u Maleziji, Austriji i Sloveniji. U Hajduk se vratio gdje je bio \xc5\xa1ef \xc5\xa1kole nogometa. Posljednji ugovor o djelu va\xc5\xbeio mu je do 1. srpnja 2012. godine. Odlukom onda\xc5\xa1njeg predsjednika Hrvoja Male\xc5\xa1a skra\xc4\x87en je na \xc5\xa1est mjeseci i na 50%, a prema Kova\xc4\x8di\xc4\x87evim rije\xc4\x8dima, to je bilo bez ikakva obja\xc5\xa1njenja i razgovora. Kova\xc4\x8di\xc4\x87 je bio nezadovoljan tim postupkom i odbio je prihvatiti i taj prepolovljeni ugovor i umirovio se.'